google/wiki40b huggingface dataset:
Citigroup

Citigroup Inc. (brändinimega Citi) on Ühendriikide pangandusgrupp, mis pakub teenuseid 140 maailma riigis.
Citigroupi aktsiaid noteeritakse New Yorgi börsil (sümbol C) ja Tokyo börsil.
Citigroup üks on USA niinimetatud "neljast suurest pangast", millest ülejäänud on Bank of America, JPMorgan Chase ja Wells Fargo.
Ettevõte loodi 1998. aastal kahe suure pangandusettevõtte Citicorpi ja Travelers Groupi ühendamise teel.
Ettevõtte tegevjuht on 2007. aastast Vikram Pandit.
2008. aasta globaalse finantskriisi ajal kandis ettevõte väga suuri kaotusi ja USA valitsus oli sunnitud ettevõtte päästmiseks eraldama 45 miljardit dollarit. Vastustasuks sai valitsus 8-protsendilise dividendiga eelisaktsiaid, mille konverteerimisel lihtaktsiateks sai valitsus Citigroupis 2009. aastal 34-protsendilise osaluse. Kriisist ajendatuna jagati Citigroup 2009. aasta algul kaheks allüksuseks (niinimetatud heaks ja pahaks pangaks), mis said nimeks Citicorp ja Citi Holdings.
Tegusõna käändelised vormid

Tegusõna käändelised vormid on tegusõna vormid, mis väljendavad üldist tegevust, kuid mis ei väljenda kõneviisi, isikut ega arvu.
Evald Piho

Evald Piho (14. august 1923 Tallinn – 25. detsember 1974 Tallinn) oli eesti karikaturist.

Isiklikku

Evald Piho oli kunstnik Juss Piho isa.
Pierre Boulez

Pierre Boulez (26. märts 1925 Montbrison – 5. jaanuar 2016 Baden-Baden) oli prantsuse avangardistlik helilooja ja dirigent, serialismi rajaja.

Auhinnad

1985 pälvis ta Taani kõrgeima muusikatunnustuse Sonningi fondi muusikaauhinna, mida annab välja Léonie Sonningi Muusika Sihtasutus.
1996 pälvis ta Polari muusikaauhinna, mille asutas 1989 ABBA mänedžer Stig Anderson. Seda antakse välja igal aastal keskmiselt kahele füüsilisele või juriidilisele isikule.
2000 pälvis ta Iisraelis väljaantava Wolfi auhinna. Seda antakse iga nelja aasta tagant keskmiselt kahele heliloojale.
2001 pälvis ta USA-s väljaantava Grawemeyeri auhinna oma helitöö "Sur incises" (1996–1998) eest. Seda antakse välja peaaegu igal aastal.
2002 pälvis ta Kanadas väljaantava Glenn Gouldi auhinna, mida annab Glenn Gouldi Sihtasutus välja korra iga 3 aasta tagant.
2009 pälvis ta Jaapanis väljaantava Kyōto auhinna, mille asutas filantroop Kazuo Inamori ja mida on läbi aegade välja antud 13 Nobeli auhinnaga katmata valdkonnas. Seda auhinda antakse välja iga nelja aasta tagant.
2010 pälvis ta Hollandis väljaantava Edisoni auhinna. See on saanud nime Thomas Alva Edisoni järgi, kes leiutas 1877 fonograafi.
Weldi maakond

Ajalugu

Weldi maakond oli üks esimesi maakondi Colorados. See moodustati 1. novembril 1861.

Majandus

Peamine majandustegevus on põllumajandus, kasvatatakse teravilja. Maakond on Colorado suurim lihatootaja ja üks suurema piimatoodanguga maakondi USA-s.
Hagia Sophia

Interjöör

Enamik mosaiike on kaetud, üle krohvitud mošeeks tegemise käigus, sest islamis ei ole lubatud inimesefiguuri kujutada. Lagi oli kuldmosaiigiga kaetud, mis peegeldus kiriku poleeritud seintel. Marmorsambad olid nii õrna ja kaunist värvitooni, et ajaloolane Prokopios võrdles neid lilli täis aasaga. Kõikehaarav puhta ilu tunne. 987 kuulutasid Kiievi vürsti Vladimiri saadikud: "Me ei teadnud, kas oleme taevas või maa peal". Tänapäevaks on kuld tuhmunud, hoones on muuseum alates 1935.
Kirikute sisemusi kaunistati mosaiikidega. Pühakute pildid paigutati alla, kus seisis rahvahulk. Kuplil kujutati Kristust, apostleid ja prohveteid. Igal neljal kupli küljel kujutati ingleid. Seinu kaunistasid stseenid piibli ajaloost. Mosaiikidele iseloomulikud ranged näoilmed, fooniks kuld. Palju kasutati lillat.
Christian Krohg

Elu ja karjäär

Krohgi isa oli jurist ja riigimees Georg Anton Krohg (1817–1873) ning tema vanaisa oli valitsusminister Christian Krohg (1777–1828). Krohg õppis aastatel 1869–1873 Oslo Ülikoolis (siis kandis Oslo nime Christiania) õigusteadust ning ta sai oma kunstihariduse Saksamaal Karlsruhes asunud Badeni kunstikoolis rahvuskaaslasest maalikunstniku Hans Gude käe all. Aastatel 1881–1882 töötas ta Pariisis.
Realismi ideede poolt inspireerituna valis ta oma motiive peamiselt igapäevaelust – sageli selle tumedamatest või sotsiaalselt alamat sorti külgedest. Eriti tuntud on tema maalid prostituutidest. Prostitutsioon on ka tema 1886. aastal ilmunud romaani "Albertine" teema. Romaan põhjustas ilmudes skandaali ning see konfiskeeriti politsei poolt.
Krohgi jõuline ja otsekohene stiil tegi temast Norra kunstile iseloomuliku romantismist naturalismile üle mineku perioodi ühe juhtfiguuri. Tänu oma perioodilisele Skagenis viibimisele (kuhu ta sattus esimest korda aastal 1879), oli tal suur mõju Anna ja Michael Ancherile ja ta toetas ka Edvard Munchi tema loometee algperioodil.
Krohg oli ka 1886. aastal loodud boheemliku ajakirja Impressionisten asutaja ja toimetaja. Seejärel sai temast ajakirjanik Oslo ajalehes Verdens Gang, kus ta töötas aastatel 1890–1910 ning kuhu ta kirjutas tähelepanuväärseid portreeintervjuusid. Hiljem sai temast Norra Kunstiakadeemia (Statens Kunstakademi) direktor ja professor (ta töötas seal 1909–1925).
Ta oli abielus kunstnik Oda Krohgiga ning nende poeg Per Lasson Krohg on tuntud oma seinamaalide poolest. Christian Krohgi väljapaistvaid töid leiab nii Oslos asuvast Riiklikust Kunsti-, Arhitektuuri- ja Disainimuuseumist kuni Skageni Muuseumist Taanis.
Chick 'N' Band

Chick 'N' Band on Eesti rock'n'roll'i ansambel, mis loodi 1995. aastal. Bänd on inspireeritud Jerry Lee Lewisest.
Chris Wood

Christopher Grant Wood (sündinud 7. detsembril 1991 Aucklandis) on Uus-Meremaa jalgpallur. Ta mängib ründajana Premier League'i klubis Burnley ja Uus-Meremaa jalgpallikoondises.
Ta alustas klubikarjääri Uus-Meremaa klubides. 2009. aastal suundus ta Inglismaale, liitudes West Bromwich Albioniga ning tegi samal aastal klubi meeskonnas debüüdi Inglismaa kõrgliigas. Alatest hooajast 2010–11 mängis ta laenul paljudes teistes klubides, põhiliselt Inglismaa esiliigas: hooajal 2010–11 Barnsleys ja Brighton & Hove Albionis, hooajal 2011–12 Birmingham Citys ja Bristol Citys ning hooajal 2012–13 Millwallis. 2013. aasta jaanuaris sõlmis ta püsiva lepingu Leicester Cityga.
2015. aasta juulis liitus ta esiliigas mängiva Leeds Unitediga. Hooajal 2015–16 lõi ta esiliigas 13 väravat. Hooaeg 2016–17 oli veelgi edukam, kui ta oli 27 väravaga esiliiga suurim väravakütt. 2017. aastal valiti ta Leeds Unitedi aasta parimaks mängijaks ja hooajal 2016–17 esiliiga sümboolsesse koosseisu.
2017. aasta augustis sõlmis ta Burnleyga nelja-aastase lepingu.
Debüüdi Uus-Meremaa jalgpallikoondises tegi Wood 3. juunil 2009 sõprusmängus Tansaania vastu. Esimese värava lõi ta koondise särgis 9. oktoobril 2010 sõprusmängus Hondurase vastu. Ta on kuulunud Uus-Meremaa koondisse 2010. aasta maailmameistrivõistlustel, 2009. ja 2017. aasta FIFA konföderatsioonide karikaturniiril ning 2012. ja 2016. aasta Okeaania meistrivõistlustel. 2012. aasta suveolümpiamängude jalgpalliturniiril lõi ta Uus-Meremaa võistkonna ainsa värava sel turniiril.
Ernst Johann von Stackelberg

Krahv Ernst Johann von Stackelberg (vene keeles Эрнест Густавович Штакельберг; (21. märts (ukj 2. aprill) 1813 Viin – 30. aprill (ukj 12. mai) 1870 Pariis) oli Eestimaa päritolu Vene diplomaat ja sõjaväelane.

Elulugu

Krahv Ernst Johann von Stackelberg pärines perekonna Püssi liinist. Ta sündis diplomaadi ja mõisaomaniku krahv Gustav Ernst von Stackelbergi viienda lapsena. 1832. aastal asus ta teenistusse, olles esialgu suurtükiväes tuletõrjuja. Aastatel 1836–1837 sõdis ta Kaukaasias, kus võitles Šamili juhitud mägilaste vastu, ja sai lahingus rindu haavata. Kaukaasias sõdis ta jälle 1840–1841. Aastaks 1843 oli temast saanud juba polkovnik. Aastal 1848 nimetati ta Pariisi Vene saatkonda sõjaministeeriumi korrespondendiks, mis tähendas sisuliselt sõjaväeatašeed. Stackelberg oli kuni surmani ametis kõrge diplomaadina.

Mõisad

Oma isa surma järel päris Ernst Johann koos vendadega Stackelbergide hiiglaslikud mõisavaldused Virumaal. 1853. aasta pärandikokkulepe kohaselt siirdusid tema valdusesse Hirmuse, Purtse, Püssi ja Voorepera mõis. Ta müüs need juba 1854. aastal oma vennale krahv Otto Magnus von Stackelbergile. 1864. aastal ostis ta parun Axel von der Brüggenilt Kuramaal Talsi kreisis Laidze mõisa, mille pärandas oma pojale krahv Gustav Alexander Erik von Stackelbergile (1853–1917).
Raoul (eesnimi)

Raoul on mehenimi, prantsuse päritolu variant nimest Ralph.
Eesti Maaülikooli mullamuuseum

Eesti Maaülikooli mullamuuseum on Eesti Maaülikooli juures olev Eesti muldasid tutvustav muuseum.
Muuseumis on muu hulgas 133 Eesti mullaprofiili, Eesti ja välismaa mullastikukaardid, mineraalide ja kivimite kollektsioon, Eestis kasutatud väetiste kollektsioon.
Korjodi mõis

Korjodi mõis (saksa keeles Korjoth) oli eramõis Rakvere kihelkonnas Virumaal.
Mõis rajati 18. sajandi algul Idavere mõisast eraldatud alast.
Peeter Matsov

Peeter Matsov (7. august 1905 Tallinn – 31. juuli 1980 Tallinn) oli Eesti poksija ja sporditegelane.
1947–1957 töötas ta muu hulgas Eesti NSV Spordikomitee riikliku poksitreenerina.
Kuusalu kirik

Kuusalu Püha Laurentsiuse kirik on 13. sajandi lõpus tsistertslaste ehitatud kirik Kuusalus Harjumaal. Tsistertslaste mõju avaldub juba hoone asukoha valikus: tsistertslased eelistasid rajada hooneid suurtest teedest veidi eemale, sageli just jõeorgudesse. 
Legendi järgi oli Kuusalu kiriku ehitajaks munk Laurentsius, kelle paganad elusalt põletasid. Munga piinarikast hukkamist meenutab kahe lohuga ohvrikivi, tuntud kui Raja- ja ka Lauritsakivi. Põletamise tähistamiseks on kivisse raiutud kahe ristuva piiskopisaua ja praadimisresti kujutis.

Ajalugu

Kuusalu kirik arvatakse olevat üks Põhja-Eesti vanimaid kivist pühakodasid. Patronaadiõigus kiriku üle kuulus Gotlandi Roma kloostri Kolgal asunud majandusmõisale. Seda kinnitab kiriku pühitsemine pühale Laurentsiusele. Kolga abikloostri mungad võisid juba 13. sajandi lõpul asuda ehitama jumalakoda pühade allikate äärde. See kahe haritorniga, alguses madal, võlvimata kirik oli sama suur kui praegused kooriruum, pikihoone ja vana käärkamber. 
Tõenäoliselt 15. sajandi II veerandil telliti Tallinnast ehitusmeistrid pühakoda võlvima. Mõnevõrra kõrgendati seinamüüre, ühtlasi kindlustati need varem puudunud tugipiilaritega. Liivi sõja ajal (1564) purustati nii võlvid kui ka haritornid. Kirik kannatas ka Põhjasõjas, mil muuhulgas viidi ära kirikukellad. 
Praegune barokne kellatorn ehitati 1760. aastal. Torni pealmine osa ehitati põhjalikult ümber aastail 1823 ja 1867. Kiriku tornikell, mis arvatakse olevat Kolga mõisniku krahv Stenbocki kingitus, valati 1759. aastal Tallinnas Gottwerth Koerneri poolt.
19. sajandi teisel poolel jäi Kuusalu kirik kogudusele kitsaks. Ühel 1876. aasta pühapäeval loendati kirikulisi 1440. Sel ajal oli kirikus umbes 300 kohta (praegu 600). Esimese teadaoleva ümberehitusprojekti tegi Kuusalu kirikule 1879. aastal Rakvere arhitekt Friedrich Modi. Ümberehitustöö algas 1889. aastal. Projekti autoriks oli Friedrich Axel von Howen. Säilisid senine torn (kuigi algselt oli ka see plaanis ümber ehitada) ja keskaegsed müürid, neogootistati võlvid ning lisati pikihoonele põikitiivad ja aknad. Kooriruumi idaküljele lisandus uue avara käärkambri-ristimiskabeli näol koorilõpmik. Põhiplaan muutus Kreeka risti kujuliseks. Uuendatud Kuusalu kirik pühitseti 16. septembril 1890. Aastal 1929 varustati kirik uue katusega punastest tsementkividest.
Vanemast kunstipärandist on Kuusalu kirikus säilinud renessanss-stiilis kantsel, altar, tornikell, kroonlühtrid, küünlajalad ja kohrutatud messingbraa 17. sajandist, tinast armulauanõud, paest ristimiskivi jalg, nikerdatud vappepitaaf, baroksed puitskulptuurid Mooses ja Ristija Johannes (Elert Thiele), Martin Lutheri ja Philipp Melanchthoni portreed klaasimaalidena ning Carl Sigismund Waltheri maal "Kristus ristil".
27-aastasena Saksamaal surnud Kolga mõisnik krahv Erich Friedrich Magnus Dietrich Stenbock (1834–1861) soovis, et ta süda leiaks viimse rahupaiga kodukirikus. Krahvi süda müüritigi koori lõunaseina.
Kirik on arhitektuurimälestis ning kuulub Eesti kultuurimälestiste riiklikku registrisse.
Koskla tänav

Koskla tänav on tänav Tallinnas Kristiine linnaosas Lilleküla asumis Linnu ja Mooni allasumites. Koskla tänav algab Endla tänavalt, ristub Mooni ja Haigru tänavaga, Sõpruse puiesteega, Liblika ja Talviku tänavaga ning lõpeb Tulika tänaval. Koskla tänav on lääneloode-idakagusuunaline ning ligikaudu 660 meetri pikkune.
Koskla tänav sai nime 19. septembril 1958.
Ciney

Asulad

Valla piiridesse kuuluvad järgmised asustatud punktid: Ciney, Achêne, Braibant, Chevetogne, Conneux, Leignon, Pessoux, Serinchamps ja Sovet.
Meizodon semiornatus

Levila

Neid võib roomamas kohata Lõuna-Aafrika Vabariigis, Botswanas, Kamerunis, Etioopias, Keenias, Mosambiigis, Somaalias, Lõuna-Sudaanis, Svaasimaal, Tansaanias, Sambias ja Zimbabwes.
Lubomír Metnar

Lubomír Metnar (sündinud 6. oktoobril 1967 Olomoucis) on Tšehhi poliitik ja endine politseinik.
Ta töötas politseis 1988. aasta märtsist kuni 2011. aasta juulini. 1993. aastal lõpetas ta Tšehhi Vabariigi Siseministeeriumi Kõrgema Politseikooli ja 1998. aastal Ostrava Ülikooli majanduse erialal. 2011. aasta augustist kuni 2013. aasta juunini ja 2014. aasta augustist kuni 2017. aasta detsembrini töötas ta eraturvafirma direktorina. Juulist 2013 kuni oktoobrini 2014 oli ta Tšehhi siseministri asetäitja.
Alates 13. detsembrist 2017 kuni 27. juunini 2018 oli Lubomír Metnar Tšehhi siseminister. Alates 27. juunist 2018 on ta Tšehhi kaitseminister.
H.264/MPEG-4 AVC

H.264/MPEG-4 AVC ehk H.264 ehk MPEG-4 AVC on videotihenduse vorming, mille on koos välja töötanud ITU ja MPEG-i eksperdid. Vastav ISO/IEC standard jõustati 2003. a nime all Advanced Video Coding  konteinerformaadi MPEG-4 10. osana. ITU kasutab samas tähenduses nime H.264.
H.264 tihendab audiovisuaalandmeid, sealhulgas kõrglahutusega (HD) pildiandmeid, keskmiselt kolm korda tõhusamalt kui eelmine sellekohane vorming H.262. Vastavalt kasvab ka arvutusmaht, mis tähendab vajadust kiirema protsessori järele.
MPEG-4 AVC on mõneti sarnane laialt tuntud XviD ja DivX algoritmidega. Väikestel kiirustel annab H.264 pisut parema tulemuse kui DivX.
Lamav käokuld

Kirjeldus

Kõrgus 25 sentimeetrit. Lehed pikad, vastakate ümarate pehmete viltkarvaste hõbehallides, kollastes, rohelistes ja kirjudes toonides. Õisikud kreemikad või hallikasvalged.

Kultiveerimine

Päikesepaisteline või ka poolvarjuline kasvukoht. Eeldab toitaineterikast ja vett hästi läbilaskvat pinnast. Võib kasvatada peenral (vahe ca 35 cm), samuti kiviktaimlas, aga ka konteineris.

Kasutus

Lõhn meenutab karrit. Kasutatakse madratsite täitena.
Tartu (arvuti)

Iskra 1080 Tartu oli Eestis välja töötatud arvuti, mida toodeti Stšotmaši (Счётмаш) tehases Moldovas Chișinăus (Кишинёв) ja ka Haapsalu rajoonis Palivere Ehitusmaterjalide Tehases alates aastast 1984. Samas kestas ja samas tehases toodeti hiljem ka teisi Iskra arvuteid.
Lüsiin

Lüsiin ehk 2,6-diaminoheksaanhape (lühendtähis Lys, ühetähelisena K) on aminohape, üks kahekümnest peamisest aminohappest, mille jääkidest koosnevad valgud.
Lüsiin kuulub asendamatute aminohapete hulka — loomarakud seda ise ei sünteesi, seetõttu loomad peavad saama selle toiduga.
Johannes Kukebal

Koondisekarjäär

Ta kutsuti Eesti U-19 koondisesse, mis osales kodusel 2012. aasta U-19 Euroopa meistrivõistluste finaalturniiril . Mängija osales kõigis kolmes alagrupimängus, kus nii Portugali, Kreeka kui ka Hispaania vastu sai kirja täismängud.
Kostroma Riiklik Ülikool

Kostroma N. A. Nekrassovi nimeline Riiklik Ülikool (vene keeles Костромской государственный университет имени Н. А. Некрасова, täisnimega Федеральное государственное бюджетное образовательное учреждение высшего профессионального образования «Костромской государственный университет имени Н. А. Некрасова»; ametlik ingliskeelne nimi Nekrasov Kostroma State University) on Venemaal Kostroma linnas tegutsev ülikool. Põhiosa ülikooli hoonetest paikneb linnasüdames Volga jõe kaldal.
Ülikool asutati 1918. aastal Nõukogude valitsuse dekreedi alusel, millele kirjutas alla Vladimir Lenin, nime all "Kostroma riiklik töölis-talupoeglik ülikool 1917. aasta oktoobrirevolutsiooni mälestuseks" (Костромской государственный рабоче-крестьянский университет в память Октябрьской революции 1917 года). 1939. aastast oli kõrgkool pedagoogiline instituut, 1990. aastate algusest pedagoogikaülikool. 1999. aastal arvati Kostroma Riiklik Ülikool ametlikult klassikaliste ülikoolide hulka ning sai oma praeguse nime.
Ülikoolis on kuus instituuti: pedagoogika ja psühholoogia, majandusteaduse, füüsika-matemaatika ja loodusteaduste, ajaloo ja filoloogia, kultuuri ja kunstide ning J. P. Novitski nimeline õigusinstituut. 2014. aastast on KRÜ rektor Aleksandr Naumov.
Loomuse tänav

Loomuse tänav on tänav Tallinnas Haabersti linnaosas Kakumäe asumis.
Loomuse tänav sai nime 16. mail 1989. Tänav on saanud nime kalanduse mõiste loomuse järgi (loomus – 'kalasaak').
Vastutustundlik tarbimine

Vastutustundlik tarbimine maailmas

Eesti Roheline Liikumine viis läbi Maailmahariduse projekti "Vastutustundlik tarbimine ja õiglane kaubandus" millega üritati tõsta keskkooliõpilaste ja ka laiema avalikkuse teadlikust seosest vastutundliku tarbimise ja õiglase tarbimise ning keskkonna- ja arenguprobleemide vahel.

Vastutustundlik tarbija

Vastutustundlik tarbija peaks valima tooteid ja kaupu, mis on toodetud keskkonda mittekahjustaval teel ning tootja on samuti saanud õiglased töötingimused ja vähemalt miinimumpalga.   
Vastutustundlik tarbija üritab tooteid ja kaupu mitte raisku lasta, näiteks osta võimalikult täpne kogus toitu ning see ka ära tarbida, mitte kraani lahti keerata kui seda vaja ei ole, toast lahkudes tule kustutamine jne. 
Vastutustundlik tarbija "hääletab" oma ostudega, millist kaupa ta eelistab, kas odavat, aga tihti keskkonnale ja ka tootjale kahjulikku, või natuke kallimat, aga jätkusuutlikumal ning tootjatega rohkem arvestaval viisil toodetud kaupa.

Märgised

Rahvusvahelised märgised võimaldavad tarbija olla teadliku vastava toote tootmiskoha, valmistamismeetodi ja tooraine kohta.
Pupienus

Marcus Clodius Pupienus Maximus (keisrina Imperator Caesar Maximi Marcus Clodius Pupienus Augustus) (164 − 29. juuli 238 Rooma) oli Rooma keiser 238. aastal.

Elulugu

Pupienuse päritolu on ebaselge. "Historia Augusta" andmetel pärines ta plebeide hulgast ning oli ametilt sepp või vankritegija. Herodianuse sõnul oli ta siiski patriits. Ta tegi kiiret karjääri: esmalt sai temast sõjatribuun ja seejärel preetor. Järgnevalt oli ta Bitüünia ja Pontose prokonsul ning Ahhaia ja Gallia Narbonensise provintsi propreetor. Seejärel oli Doonau ääres leegionilegaat ning valiti 205. või 217. aastal konsuliks (consul suffectus). Pärast seda oli Germania legaat. 234. aastal sai ta teist korda konsuliks. 238. aastal valis senat ta koos Balbinusega keisriks. Pretoriaanid mõrvasid ta kolm kuud hiljem.
Raplamaa laulu- ja tantsupidu

Raplamaa laulu- ja tantsupidu on Raplamaa erinevas paigus toimuv traditsiooniline üritus, kus esinevad tantsijad, lauljad, võimlejad ja pillimängijad üle maakonna. Lisaks kunstilisele ning kultuurilisele väärtusele on laulu- ja tantsupeol ka kogukonda koondav roll. See on osa kultuuripärandist ning on ka lisatud Eesti vaimse kultuuripärandi nimistusse.
Praeguseks on toimunud Raplamaa laulu- ja tantsupeod Raplas, Märjamaal, Kohilas, Vana-Vigalas ja Mahtras.
2018. aastal toimus Raplamaa laulu- ja tantsupidu "Üle Õue Õunapuu" 10. juunil Raplas Tammemäel.

Ajalugu

Praeguste Rapla maakonna laulu- ja tantsupidude traditsiooni eelkäijaks peetakse Rapla rajooni rahvakunstiõhtut, mis toimus esimest korda 1953. aastal Kohilas. Rapla maakonna praegusel territooriumil on toimunud laulu- ja tantsupidusid ka varem, kuid need toimusid Harjumaa koosseisu kuuludes.
Sarah Jessica Parker

Eraelu

Parker abiellus 19. mail 1997 näitleja Matthew Broderickiga. Nende esimene poeg James Wilkie Broderick sündis 28. oktoobril 2002. Talle pandi nimi Matthew' isa James Brodericki (samuti näitleja) ja inglise kirjaniku Wilkie Collinsi järgi.
22. juunil 2009 sündisid abielust kaksikud tütred, kelle tõi ilmale surrogaatema. Tütred said nimeks Marion Loretta Elwell ja Tabitha Hodge. Elwell ja Hodge on Parkeri emapoolsest suguvõsast pärit perekonnanimed.

Tunnustused

Parker on oma näitlejakarjääri jooksul võitnud rohkesti auhindu, eriti "Seksi ja linna" eest.
Ta nimetati 1999–2005 igal aastal Kuldgloobuse kandidaadiks televisioonimuusikali- või -komöödianäitleja kategoorias. Ta võitis selle auhinna aastail 2000, 2001, 2002 ja 2004. 2005 nimetati ta Kuldgloobuse kandidaadiks rolli eest filmis "The Family Stone" ("Perekond Stone"), aga ei võitnud seda.
Ta nimetati 1999–2004 igal aastal parimate telenäitlejate auhinna Emmy kandidaadiks komöödiasarja naispeaosatäitja kategoorias, aga võitis selle ainult viimasel aastal. Lisaks nimetati ta 2001–2004 igal aastal Emmy kandidaadiks komöödiasarja produtsendi kategoorias ja võitis selle esimesel aastal.
2009 mängis Parker romantilises komöödias "Did You Hear About the Morgans?". Selle rolli eest nimetati ta kõige halvemate filmide auhinna Kuldne Vaarikas kandidaadiks naisnäitleja kategoorias, aga siiski ei saanud seda.
2010 mängis ta filmi "Seks ja linn" järjes "Seks ja linn 2". Selle rolli eest võitis ta Kuldse Vaarika naisnäitleja kategoorias, jagades seda Kim Cattralli, Kristin Davise ja Cynthia Nixoniga.
Parker pälvis Ekraaninäitlejate Gildi auhinna 2002 ja 2004 komöödiasarja näitetrupi kategoorias ja 2001 komöödiasarja naisnäitleja kategoorias.
Kroodi oja

Ajalugu

Kroodi oja ehk Kroodi kanal kaevati Maardu järve ja Muuga lahe vahele 1893. aastal. Läbi ajaloo on oja kallastel asunud tööstuspiirkond - vasemal kaldal Maardu tööstusrajoon ja paremal endise AS Eesti Fosforiit alad.
Värske Rõhk

Värske Rõhk on kirjandusajakiri, mis keskendub noorte autorite loomingu avaldamisele. 
Ajakirja esimene number ilmus septembris 2005. Esimene peatoimetaja oli Priit Kruus, 2007–2013 juhtis toimetuse tööd Lauri Eesmaa, alates augustist 2013 on ajakirja peatoimetajaks Carolina Pihelgas. Ajakiri ilmub kord kvartalis. Värskes Rõhus ilmuvad noorema põlvkonna autorite luuletused, proosatekstid ja arvustused uuema kirjanduse kohta, lisaks tõlked noorte välisautorite kirjanduslikust loomingust.
Värske Rõhu tuntumad autorid on Diana Leesalu, Paavo Piik, Eda Ahi, Eia Uus, Maarja Pärtna, Andra Teede, Sveta Grigorjeva. Oma debüütraamatu on ajakirja raamatusarjas Värske Raamat avaldanud Eliina Korts, Martin Vabat, Jim Ashilevi, Triin Tasuja, Tuuli Taul, Maarja Pärtna, Barthol Lo Mejor, Linda-Mari Väli, Eda Ahi, Lauri Teder, Tõnis Vilu ja Indrek Lõbus jpt.
Ajakirja andis esmalt välja Eesti Kirjanduse Selts (2005–2006), seejärel MTÜ Värske Rõhk (2007–2014). Aastast 2015 kuulub Värske Rõhk Sihtasutuse Kultuurileht koosseisu.
Rahvapäästekomitee

Rahvapäästekomitee (prantsuse keeles Comité de salut public) oli Prantsusmaal aastatel 1793–1795 eksisteerinud täidesaatva võimu organ.
Rahvapäästekomitee oli üks arvukatest Prantsuse revolutsiooni ajal loodud uutest institutsioonidest. Selle moodustas 6. aprillil 1793 revolutsiooniline parlament Rahvuskonvent seni eksisteerinud, kuid ebaefektiivseks osutunud Üldise Kaitse Komitee asemele. Sisuliselt täitis komitee valitsuse ülesandeid, saavutades suurima võimutäiuse jakobiinide diktatuuri ajal juulist 1793 kuni juulini 1794, mil komiteed juhtis Maximilien Robespierre.
Pärast 9. termidoori riigipööret 27. juulil 1794, millega jakobiinid kukutati, komitee reorganiseeriti ja selle tähtsus vähenes. Rahvapäästekomitee jäi tegelema ainult sõjaliste ja diplomaatiliste küsimustega ning selle liikmeskond roteerus regulaarselt.
Kui Rahvuskonvent 26. oktoobril 1795 laiali saadeti, lõpetas tegevuse ka Rahvapäästekomitee.
Tori abajas

Tori abajas on laht (abajas) Saare maakonnas Kuressaares.
Abajas asub Kuressaare sadam.
Buskerudi vapp

Buskerudi vapp on Norra maakonna Buskerudi vapp.
See võeti kasutusele 1966. aasta aprillis.
Sellel kujutatakse sinist karu hõbedasel taustal. Buskerudis elasid varem suured karupopulatsioonid, aga 1970. aastatel kadusid karud ära. Sinine karu sümboliseerib sinise värvi tööstust (Blaafarveværket). Hõbedane taust sümboliseerib hõbedakaevandusi Kongsbergis.
Selles artiklis on kasutatud ingliskeelset artiklit en:Buskerud seisuga 19.04.2009.